自冬徂春道中多雨至臨江宜春之間特甚遂作苦語
作者：范成大
朝代：宋

paragraphs: 客行無晴時，涔涔如漏天。
東吳至西江，舊歲接新年。
蠟屐驚踵決，油衣笑鶉懸。
掀淖起復仆，頃步如重關。
略似鴨與豬，汩沒泥水闌。
我塗未渠窮，一晴愧天慳。
倒塔橋已斷，壁破渡無船。
路人相告語，未到先長歎。
薄晚得磽确，稍入袁州山。
不辭石齧足，聊免泥沒韉。
自古行路吟，聽者凋朱顔。
軒渠尚能賦，詩人類癡頑。